###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 13/2018. (II. 14.)** Az Önkormányzat 2018. évi költségvetési rendelete elfogadásának javaslata

###### HUMÁNPOLITIKAI BIZOTTSÁG

# H A T Á R O Z A T

**Tárgykód: Száma: t á r g y a**

**A20 18/2018. (II. 14.)** Az Önkormányzat 2018. évi költségvetési rendelete elfogadásának javaslata

###### ÜGYRENDI, KÖZRENDVÉDELMI ÉS TELEPÜLÉSFEJLESZTÉSI BIZOTTSÁG

# H A T Á R O Z A T

**Tárgykód: Száma: t á r g y a**

**A20 7/2018. (II. 14.)** Az Önkormányzat 2018. évi költségvetési rendelete elfogadásának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2018. február 14-én megtartott Pénzügyi Bizottsági, Humánpolitikai Bizottsági és Ügyrendi, Közrendvédelmi és Településfejlesztési Bizottsági együttes ülésen.

**Jelen vannak:**

**Pénzügyi Bizottság részéről:**

Nagy Sándor bizottsági elnök

Hagymási Gyula Levente bizottsági tag

Nagy István bizottsági tag

Szántai László bizottsági tag

Kereszturi Norbert bizottsági tag

**Humánpolitikai Bizottság részéről:**

Nagy László Csaba bizottsági elnök

Gyula Ferencné bizottsági tag

Szabó Katalin bizottsági tag

Pásztor Károly bizottsági tag

Solymosi Rudolfné bizottsági tag

**Ügyrendi, Közrendvédelmi és Településfejlesztési Bizottság részéről:**

Nagy Istvánné bizottság levezető elnöke

Kovács Károlyné bizottsági tag

Bottó Gabriella Judit bizottsági tag

**Berettyóújfalui Polgármesteri Hivatal részéről:**

Muraközi István polgármester

Dr. Körtvélyesi Viktor jegyző

Nagyné Székely Katalin aljegyző

Dézsi Ferencné pénzügyi irodavezető

Mile Sándor jegyzőkönyvvezető

**Meghívottak:**

Ulicsné Erdős Erzsébet intézményvezető, Közintézmények Szolg. Irodája

Gálné Tóth Klára intézményvezető, Vass Jenő Óvoda és Bölcsőde

Kállai Irén intézményvezető, Berettyó Kulturális Központ

Szabóné Kovács Zsuzsa intézményvezető, Bihari Szociális Szolg. Központ

Az együttes Bizottsági ülés levezető elnöke Nagy Sándor volt. A levezető elnök köszöntötte a jelenlévőket, majd elmondta, hogy a Humánpolitikai Bizottság 5 fővel, az Ügyrendi, Közrendvédelmi és Településfejlesztési Bizottság 3 fővel, a Pénzügyi Bizottság 5 fővel határozatképes. A határozatképesség megállapítását követően a meghívóban szereplő egy napirendi pont megtárgyalására tett javaslatot. Ezt követően elmondta, hogy a napirendi pont kapcsán szóbeli kiegészítést hallgatnak meg az előterjesztő részéről, majd ezután, amennyiben módosító javaslatok, indítványok lesznek a Bizottsági tagok részéről, úgy ezek tárgyalására kerül majd sor. A költségvetési rendelet-tervezet kapcsán a szavazás Bizottságonként fog történni, először a Humánpolitikai Bizottság, utána az Ügyrendi, Közrendvédelmi és Településfejlesztési Bizottság, végül a Pénzügyi Bizottság fog szavazni a napirendi pontról.

A levezető elnök elmondta, hogy az előterjesztés vonatkozásában két meghívót kaptak. Az elsőt még február 2-ai, a másodikat pedig február 9-ei keltezéssel. A február 9-ei meghívóval egy kiegészítést kaptak meg a február 2-án kiküldött előterjesztés vonatkozásában. A kiegészítésre azért volt szükség, mert az időközben beérkezett képviselői javaslatok beépítésre kerültek a költségvetési rendelet-tervezetbe, illetve egyéb adatok is módosultak.

Ezt követően a levezető elnök a napirendi pont tárgyalását Bizottságonként szavazásra bocsátotta.

A Humánpolitikai Bizottság a napirendi pont tárgyalását 5 igennel támogatta.

Az Ügyrendi, Közrendvédelmi és Településfejlesztési Bizottság a napirendi pont tárgyalását 3 igennel támogatta.

A Pénzügyi Bizottság a napirendi pont tárgyalását 5 igennel támogatta.

A napirendi pont ismertetését, valamint egyhangú elfogadását követően a Bizottságok megkezdték az előterjesztés tárgyalását.

**Az ülés napirendje:**

1./ Előterjesztés Berettyóújfalu Város Önkormányzata 2018. évi költségvetési rendeletének elfogadására

(Együtt a „Kiegészítés Berettyóújfalu Város Önkormányzata 2018. évi költségvetési rendelet tervezetéhez” című anyaggal)

**Előterjesztő:** Muraközi István polgármester

**1. Napirend:** Előterjesztés Berettyóújfalu Város Önkormányzata 2018. évi költségvetési rendeletének elfogadására

**Muraközi István polgármester** kiegészítésében elmondta, hogy február 2-án készült el első olvasatban a város 2018. évi költségvetési rendelete, mely még aznap kiküldésre került a képviselő-testület, illetve a bizottsági tagok részére. Ezt követően 1 hét állt rendelkezésre, hogy a képviselő-testület, illetve a bizottságok tagjai írásban módosító indítványokat, javaslatokat fogalmazzanak meg a költségvetést illetően. Ezért van egy új előterjesztés, mert a határidőben beérkezett javaslatok beépítésre kerültek a költségvetésbe. A szervezeti és működési szabályzat értelmében a rendelet kapcsán csak írásban benyújtott módosító indítványokat lehet tárgyalni. Elmondta, hogy amennyiben a jövő heti soros bizottsági ülésig írásban módosító indítvány érkezik, úgy a napirendi pontok közé újra felveszik a 2018. évi költségvetés tárgyalását. Hozzátette, hogy több körös egyeztetéseket követően sikerült megalkotni a város 2018. évi költségvetését. Az utóbbi években inkább működési jellegű, a működést előtérbe helyező költségvetések kerültek elfogadásra. A 2018. évi költségvetés az elmúlt 5 év legnagyobb főösszegű költségvetése. Ez a költségvetés már kimondottan egy felhalmozási jellegű, a fejlődést tükröző költségvetés. A működés minden évben egy nagyjából 2 milliárd Ft-os összeget ölel fel, ehhez pedig idén egy 3 milliárd Ft-os felhalmozási bevétel és kiadás kapcsolódik. Az előzetes egyeztetések az intézményekkel, a Polgármesteri Hivatallal, illetve az érdekképviseleti szervekkel is megtörténtek, melyekről a tegnapi nap folyamán jegyzőkönyvek készültek.

**Dézsi Ferencné pénzügyi irodavezető** hozzátette, hogy a 2018. évben feladatfinanszírozás tekintetében 90 millió Ft-tal többet kap város, ami még mindig nem elegendő, mert a feladatok ellátását az önkormányzatnak saját bevételből ki kell egészítenie. A saját bevételek túlnyomó részt a helyi adóbevételek, melyekből a 2017. évben több, mint 630 millió Ft folyt be. A tervezés során azonban ekkora összeggel nem lehetett számolni a 2018. év vonatkozásában, mert nincs rá garancia, hogy idén is ekkora összegben folynak be az adóbevételek. Ezen ok miatt a 2018. évi költségvetésbe 600 millió Ft adóbevétel került beépítésre. Egyéb bevételek, mint például a pótlékok, vagy egyéb sajátos bevételek, az utóbbi évekhez hasonló összegben kerültek betervezésre. Elmondta, hogy két tételt szeretne kiemelni. Az egyik a bölcsőde és az óvoda finanszírozása, a másik pedig a szociális ellátások finanszírozása, melyet a BSZSZK útján lát el az Önkormányzat. A házi segítségnyújtás finanszírozása az előző évekhez képest megduplázódott. Beépítésre kerültek a költségvetésbe azok a javaslatok, melyek írásban a megadott határidőig beérkeztek. A helyi utak karbantartására, felújítására eredetileg tervezett 22 millió Ft képviselői javaslatra 11 millió Ft-tal került emelésre, így összesen 33 millió Ft-ban lett meghatározva az utak karbantartására fordítható összeg. Januárban a képviselő-testület új ellátási formákat fogadott el a szociális rendeletében, melyeket a költségvetés tervezésekor figyelembe vett az önkormányzat, így beépítésre kerültek a tervezetbe. A köztisztviselők bére központilag még mindig nem került rendezésre, ezt az Önkormányzat egy 15%-os illetménykiegészítéssel igyekszik kompenzálni. A Humánpolitikai Bizottság ebben az évben is 15 millió Ft támogatás odaítéléséről dönthet sport-, illetve kulturális támogatások vonatkozásában, azonban 4 szervezet támogatása közel 5 millió Ft értékben külön jogcímen került beépítésre a költségvetésbe. Általános tartalék vonatkozásában 10 millió Ft, fejlesztési tartalék esetében pedig 15 millió Ft került betervezésre. A fejlesztési tartalék a költségvetésben nem szereplő pályázatok önkormányzati önerejét hivatott finanszírozni.

**Hagymási Gyula** hozzátette, hogy az előterjesztésből látszik, hogy a köznevelési feladatok finanszírozásában ebben az évben az állam nagyobb szerepet vállal, a korábbi évekhez viszonyítva nagyobb támogatásban részesül az Önkormányzat. Ez a növekmény meglátása szerint messze ellensúlyozza a minimálbér emelésével járó kiadásokat. Kérdést tett fel arra vonatkozóan, hogy jól látja-e ezt ezekből a számokból?

**Dézsi Ferencné pénzügyi irodavezető** válaszában elmondta, hogy a köznevelési intézmény alatt az óvodát kell érteni, az ott dolgozók bérére jelentős támogatást kap az Önkormányzat, vagyis nem minimálbérért dolgoznak a munkavállalók. Esetükben a minimálbér kompenzációjáról nem lehet beszélni.

**Szántai László** az előterjesztés kapcsán az alábbi kérdéseket fogalmazta meg:

* A működőképesség megőrzését szolgáló kiegészítő támogatás összege a képviselő javaslatok miatt 94 millió Ft-ról 105 millió Ft-ra emelkedett. Ez a bevétel véleménye szerint remélhető, de nem teljesen biztos. Kérdést tett fel arra vonatkozóan, hogy mi várható, ha az Önkormányzat nem kapja meg ezt a támogatást?
* A előterjesztés hetedik oldalán a rendkívüli települési támogatás 13 millió Ft, a lakhatási támogatás pedig 33,6 millió Ft összegben szerepel a költségvetésben. A rendelkezésére álló dokumentumokban nem találta meg az előző évi adatokat. Kérdést tett fel arra vonatkozóan, hogy ezek a tételek egy évvel korábban mekkora összeggel szerepeltek a költségvetésben? A rendkívüli települési támogatás esetében 3.000 Ft/fő-vel számolva ez 4.333 tételt, a lakhatási támogatás pedig 3.500 Ft/fő/hó értéken számolva 9.600 tételt jelent. Szeretné tudni, hogy jól számolt-e, hogy ilyen óriási mennyiségben kell ilyen ellátásokat biztosítani. Ezen a jogcímen 14 milliós növekmény jelenik meg a tavalyi évhez képest, ennek szeretné tudni az okát.
* A Berettyó Kulturális Központ kapcsán elmondta, hogy a tavalyi évben az önkormányzati támogatás 99,6 millió Ft volt. A 2018. évben viszont ez az összeg 132 millió Ft. Kérdést tett fel arra vonatkozóan, hogy ennek a jelentős növekménynek mi az oka? A tavalyi évben 31 fő, idén 42 fő lett tervezve. Ennek is szeretné tudni az okát.
* Polgármester tartalék jogcímen 1 millió Ft került betervezésre a költségvetésbe. Ezt az összeget kicsinek tartja. Az előterjesztésben az szerepel, hogy ez a támogatás egy-egy civil szervezet támogatását finanszírozhatja. Kérdést tett fel arra vonatkozóan, hogy már eleve el van döntve, hogy polgármester úr ezt mire használhatja fel?
* A kiadások részletezésénél van 2 db sebességmérő tábla beszerzése és felszerelése. Kérdésként fogalmazta meg, hogy jól érti-e, hogy a főútvonal melletti tájékoztató jellegű sebességmérő táblákról van szó?
* A hivatali gépjármű vásárlása 10 millió Ft-tal van előirányozva, kérdést tett fel arra vonatkozóan, hogy milyen gépjárműről van szó, illetve milyen célra van ez betervezve a költségvetésbe?
* A 2. számú mellékletben a településüzemeltetési kiadások esetében a várható teljesítési adatnál 500 millió Ft szerepel. A 2016. évi tény adat 560 millió Ft, a 2018. évi terv előirányzat ezzel szemben 284 millió Ft. Kérdést tett fel arra vonatkozóan, hogy ennek mi az oka?
* A közművelődés és sport esetében ezen a jogcímen szerepel a 15 millió Ft-os bizottsági hatáskörbe tartozó támogatások kerete. Ezzel szemben a terv előirányzat 15,7 millió Ft. Kérdést tett fel arra vonatkozóan, hogy pontosan mi ez a 700.000 Ft?
* A legutóbbi Bihari Hírlaphoz volt csatolva egy reklámkiadvány, melyre vonatkozóan polgármester urat már kérdezte, hogy ez miből lett finanszírozva. Polgármester úr akkor azt a választ adta, hogy a polgármesteri tartalékból került finanszírozásra. Ezzel szemben a polgármesteri tartalék esetében a 2017. évi várható teljesítés adatnál 0 Ft szerepel. Kérdést tett fel arra vonatkozóan, hogy ez pontosan hogy is van, mert nem teljesen érti.
* A Képviselő alap esetében a 2018. évi terv előirányzat 5,5 millió Ft. Úgy tudja, hogy ennek a kerete évente 3 millió Ft. 2017. évi teljesítésnél 250.000 Ft szerepel. Ezt nem teljesen érti, de akkor a képviselő alap valószínűleg nem váltotta be a hozzá fűzött reményeket.

**Muraközi István polgármester** Szántai László kérdéseire az alábbi válaszokat adta:

* az 1 millió Ft-os polgármesteri tartalék egész évre vonatkozik, ha egy civil szervezet kisebb támogatásért, pl. utazási költség támogatásával kapcsolatban fordul az Önkormányzathoz, akkor ezek a polgármesteri tartalék terhére kerülnek finanszírozásra. Alapítványokat ezen a módon nem támogat az Önkormányzat, mert az minden esetben képviselő-testületi hatáskör.
* A sebességmérő táblákkal kapcsolatban elmondta, hogy a Péterszegi úton kerültek kihelyezésre, az ott közlekedő kamionok, a kamionforgalom kontrollálására. Az út fenntartása a közútkezelő feladata, viszont az ott élők biztonsága érdekében szerezte be az Önkormányzat a sebességmérő táblákat. Ezek mobil táblák, vagyis adott esetben akár iskolák környékére is át lehet őket helyezni, amennyiben hasznosnak bizonyulnak, úgy akár még több sebességmérő tábla kihelyezése is szóba kerülhet.
* Az Önkormányzat jelenlegi kisbuszát, az Opel Vivaro gépkocsit annak idején használtan vásárolta az Önkormányzat. A gépkocsi futásteljesítménye 300.000 km felett van, ennek a cseréjét szeretné az Önkormányzat megvalósítani. A gépkocsit a hivatali kollégák, civil szervezetek, nyugdíjas klubok, táncosok is használják, az Önkormányzat pedig örömmel oda is adja, hiszen jó célokat szolgál. A gépkocsi fenntartása sokba kerül, ezért ebben az évben ennek a cseréje is tervben van. Az Opel Vivaro átadásra kerülne a Berettyó Kulturális Központ részére, vagy múzeumi tárgyak szállítására is alkalmas lehet viszonylag hosszabb távon.

**Dézsi Ferencné pénzügyi irodavezető** Szántai László kérdéseire az alábbi válaszokat adta:

* A települési támogatások esetében a legkisebb összeg 5.000 Ft. Ezzel kapcsolatban korábban döntés született, tehát nem 3.000 Ft, hanem 5.000 Ft a legkisebb összeg, így már jóval kevesebb tétellel lehet számolni.
* A rendkívüli önkormányzati költségvetési támogatás esetében valóban egy nagyobb összeg van betervezve, valószínűleg ezt nem fogja az Önkormányzat megkapni. Több, jelenleg futó pályázat kapcsán is van már kifizetett számlája az Önkormányzatnak, melyek esetében a támogatások megérkezését követően az Önkormányzat visszakapja a megelőlegezett összegeket. Ez az a tétel, amit a két oldal egyezősége miatt mozgatni lehet.
* A lakhatási támogatás 33,6 millió Ft-os összege reális, ugyanis az Önkormányzat erre a támogatási formára nagyjából havi 3 millió Ft-ot költ, így a terv adat megfelel a valóságnak.
* A BKK létszáma 34 fő, a plusz 8 fő az a közfoglalkoztatotti létszám. Tavaly 31 fő létszám lett előirányozva, de májusban 1 fővel nőtt a létszám, az idei költségvetésben pedig a 32 fős létszám lett megnövelve 2 fővel. Az önkormányzati kiegészítés nagyobb összege többek között a Médiacsoport fejlesztésével is összefügg.
* A sebességmérő táblák beszerzése a 2017. évben megtörtént, azonban kifizetve nem lettek, ezért áthúzódó tételként jelentkeznek a 2/b. mellékletben. Ez egyébként vastagon ki is van emelve.
* A településüzemeltetési kiadások esetében a közcélú foglalkoztatással kapcsolatos támogatások nem kerültek beépítésre, mivel nem tudható, hogy az Önkormányzat a 2018. évben mennyi támogatást fog kapni. A tavalyi évben ez 172 millió Ft volt, ez a várható teljesítési adatokban benne is van. Ha csak ugyanennyivel számolunk, akkor a költségvetés módosítása során ennyivel mindenképpen emelkedni fog a településüzemeltetési kiadások előirányzata. Tehát a közfoglalkoztatottak bére és annak járulékai fognak majd ezen a soron megjelenni a későbbiekben.
* A közművelődés és sport jogcímen a 700.000 Ft a kitüntetések bérjellegű kiadásának a fedezete. A kitüntetések átadására a májusi képviselő-testületi ülésen szokott sor kerülni, ezek fedezete a 700.000 Ft.
* A képviselői alapok nem nagyon kerültek felhasználásra, volt olyan képviselő, aki a megadott határidőig nem is nyilatkozott a képviselői-alap felhasználását illetően. A képviselői-alap felhasználásáról a képviselők többsége határidőben nyilatkozott, azonban ezek megvalósítására már csak a 2018. évben kerül majd sor, emiatt ezek az összegek áthúzódtak erre az évre.

**Szántai László** elmondta, hogy a Berettyó Kulturális Központ esetében még vannak kérdései. Tavaly a kiadások esetében 161 millió Ft került betervezésre, mellyel szemben a várható teljesítés 197 millió Ft. Év közben tehát a BKK költségvetése közel 40 millió Ft-tal nőtt. Ez elég nagy eltérés a tényadathoz képest. A 2018. évi terv előirányzat pedig a 2017. évi tény adathoz igazodóan közel 197 millió Ft összegben került meghatározásra. Itt év közben történt valami, ami elvileg már múlt idő, mert a 2017. évi tény adatokról van szó, ami 40 millióval haladja meg a 2017. évi tervet. Ezt pedig nem lehet azzal magyarázni, hogy a BKK médiacsoportja kerül fejlesztésre. Kérdést tett fel arra vonatkozóan, hogy mi okozta azt a 40 milliós növekményt?

**Kállai Irén intézményvezető** válaszában elmondta, hogy a BKK a tavalyi évben kapta meg a Berettyó-kártyával kapcsolatos feladatokat, melyhez eszközbeszerzések is tartoztak. Szintén a Berettyó-kártyához kapcsolódóan 1 fővel bővült a létszám, akinek a bére szintén a BKK költségvetését növelte. Ezen felül a BKK az eredeti költségvetésben tervezett saját bevételeit szinte megduplázta, ami szintén növelte a költségvetést. Voltak továbbá olyan programok, melyeket az eredeti költségvetésbe nem terveztek be, viszont a BKK megkapta a támogatást a megvalósításukra, melyek úgyszintén növelték a költségvetés összegét.

**Nagy Sándor** elmondta, hogy az első körben kiküldött rendelet-tervezethez képest 224 millió Ft-tal nőtt a költségvetés főösszege. Ez két tételből áll, az egyik a helyi utak karbantartására fordítandó 11 millió Ft, ami képviselői javaslatra került be a költségvetésbe. A másik az Inkubátorházas pályázat, amely 213 millió Ft-tal szerepel a költségvetésben. Kérdést tett fel arra vonatkozóan, hogy a támogatói döntés azt követően érkezett, hogy első olvasatban ki lett küldve a költségvetés?

**Dézsi Ferencné pénzügyi irodavezető** válaszában elmondta, hogy képviselő úr jól gondolja, a támogatói döntésről a költségvetés kiküldését követően érkezett tájékoztatás, ezért nem került beépítésre az első körben kiküldött anyagba.

**Szabó Katalin** kiegészítésében elmondta, hogy a Vass Jenő Óvoda és Bölcsőde esetében a dologi kiadások közé van beépítve a játszótéri eszközök beszerzése. Elmondta, hogy számára ez a dologi kiadások sor szinte megfoghatatlan, sokkal jobban örült volna, ha a javaslata alapján a játszótéri eszközök beszerzésére fordítható 5 millió Ft külön költségvetési soron jelent volna meg. Jelen pillanatban van olyan intézmény, ahol nincs egy hinta vagy egy csúszda sem. Az ellenőrző szerv nagyon megnyirbálta a kültéri játszótéri eszközöket.

**Nagy Sándor** hozzátette, hogy polgármester úr korábban már említette, hogy a szervezeti és működési szabályzat szerint módosító indítványt írásban lehet benyújtani a rendelethez. Kérdést tett fel a Bizottságok tagjainak, hogy a következő bizottsági ülésig, illetve a Képviselő-testületi ülésig kíván-e valaki írásbeli módosító indítványt benyújtani?

A jelenlévő bizottsági tagok ez irányú szándékot nem jeleztek.

**Szántai László** kifejtette, hogy Kállai Irén intézményvezető asszony válaszát a tavalyi költségvetés kapcsán megértette. Kérdést tett fel arra vonatkozóan, hogy a 2018. évi költségvetésre vonatkozóan a több, mint 30 milliós plusz önkormányzati támogatás hasonló okokból került betervezésre?

**Kállai Irén intézményvezető** válaszában elmondta, hogy nyár közepén bezár a Könyvtár és a Múzeum is, mert a TOP-os pályázat kapcsán indulnak a felújítások. Ennek következtében nem lesz látogatójuk ebben az időszakban, így bevételeket kihelyezett foglalkozásokkal igyekeznek realizálni. Elmondta továbbá, hogy jelenleg is több pályázatuk vár elbírálásra, így biztos benne, hogy nem kell majd annyival kiegészíteni az intézmény működését, mint amennyi a tervben van.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta. A szavazásra Bizottságonként került sor.

A Humánpolitikai Bizottság 5 igen, 0 nem, 0 tartózkodás mellett az alábbi határozatot hozta:

**18/2018. (II. 14.) Humánpolitikai Bizottsági Határozat**

A Humánpolitikai Bizottság az Önkormányzat 2018. évi költségvetési rendeletének elfogadásáttámogatja és a képviselő-testületnek elfogadásra javasolja.

**Határidő:** 2018. február 22.

**Felelős:** Nagy László Csaba bizottsági elnök

Az Ügyrendi, Közrendvédelmi és Településfejlesztési Bizottság 3 igen, 0 nem, 0 tartózkodás mellett az alábbi határozatot hozta:

**7/2018. (II. 14.) Ügyrendi, Közrendvédelmi és Településfejlesztési Bizottsági Határozat**

Az Ügyrendi, Közrendvédelmi és Településfejlesztési Bizottság az Önkormányzat 2018. évi költségvetési rendeletének elfogadásáttámogatja és a képviselő-testületnek elfogadásra javasolja.

**Határidő:** 2018. február 22.

**Felelős:** Nagy Istvánné levezető elnök

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**13/2018. (II. 14.) Pénzügyi Bizottsági Határozat**

A Pénzügyi Bizottság az Önkormányzat 2018. évi költségvetési rendeletének elfogadásáttámogatja és a képviselő-testületnek elfogadásra javasolja.

**Határidő:** 2018. február 22.

**Felelős:** Nagy Sándor bizottsági elnök

A levezető elnök megköszönte a jelenlévők munkáját és az ülést 16:51 perckor bezárta.

k.m.f.

Nagy Sándor Szántai László

Pénzügyi Bizottság Elnöke Pénzügyi Bizottság Tagja

Nagy László Csaba Szabó Katalin

Humánpolitikai Bizottság Elnöke Humánpolitikai Bizottság Tagja

Nagy Istvánné Bottó Gabriella Judit

Ügyrendi, Közrendvédelmi és Ügyrendi, Közrendvédelmi és Településfejlesztési Bizottság levezető elnöke Településfejlesztési Bizottság Tagja

Mile Sándor

jegyzőkönyvvezető